b'\n_START_ARTICLE_\nLorenzo de\xe2\x80\x99 Medici\n_START_SECTION_\nEl\xc3\xa4m\xc3\xa4\n_START_PARAGRAPH_\nLorenzon isois\xc3\xa4 Cosimo de\xe2\x80\x99 Medici ja is\xc3\xa4 Piero de\xe2\x80\x99 Medici olivat Firenzen hallitsijoita ja mahtimiehi\xc3\xa4. Lorenzolla oli pikkuveli Giuliano ja kolme siskoa. Medicien palatsissa kasvanutta Lorenzoa alettiin valmistaa tulevaan asemaansa l\xc3\xa4hett\xc3\xa4m\xc3\xa4ll\xc3\xa4 h\xc3\xa4nt\xc3\xa4 jo viisitoistavuotiaana vierailumatkoille Italian muiden valtioiden hoveihin. H\xc3\xa4net valittiin Firenzen sadan neuvostoon 17-vuotiaana, ja h\xc3\xa4n alkoi toimia is\xc3\xa4ns\xc3\xa4 edustajana. Lorenzo avioitui roomalaisen Clarice Orsinin kanssa 1469 poliittisista syist\xc3\xa4, sill\xc3\xa4 Orsinin suku oli hyvin vaikutusvaltainen Kirkkovaltiossa. Is\xc3\xa4 Pieron kuoleman j\xc3\xa4lkeen Lorenzosta tuli 20-vuotiaana Firenzen johtaja._NEWLINE_Lorenzon ensimm\xc3\xa4isin\xc3\xa4 hallitsijanvuosina Firenzess\xc3\xa4 vallitsi rauha ja Medicien suhteet Kirkkovaltioon olivat hyv\xc3\xa4t. Medicit jatkoivat paavin rahoittajina. Paavi Sixtus IV halusi kuitenkin ostaa Imolan kaupungin l\xc3\xa4helt\xc3\xa4 Firenzen tasavallan rajaa. Lorenzo kielt\xc3\xa4ytyi antamasta paaville t\xc3\xa4h\xc3\xa4n lainaa, joten paavi haki lainan Medicien kilpailijoilta Pazzi-suvulta. Paavi my\xc3\xb6s naitti veljenpoikansa Urbinon herttuan vanhimmalle tytt\xc3\xa4relle, mik\xc3\xa4 loukkasi Medici-sukua. Medicit ja paavinvalta olivat ajautuneet vihanpitoon, mutta avointa sotaa ei syttynyt. Pazzit johtivat salajuonta Lorenzon murhaamiseksi. Huhtikuussa 1478 kaksi pappia surmasivat Lorenzon veljen Giulianon ja haavoittivat Lorenzoa Firenzen tuomiokirkossa. Salajuonen ep\xc3\xa4onnistuttua Lorenzon surmaamisessa useimmat salaliittolaiset, kuten arkkipiispa, teloitettiin, yhteens\xc3\xa4 yli 70 ihmist\xc3\xa4 hirtettiin ja Pazzien omaisuus takavarikoitiin. Tapahtuman j\xc3\xa4lkeen paavi julisti koko Medici-suvun kirkon ulkopuolelle. Medicit olivat kuitenkin samalla Firenzess\xc3\xa4 poliittisesti vahvempia kuin koskaan ja kansan parissa hyvin suosittuja. Paavi liittoutui Napolin kuninkaan kanssa ja julisti Firenzelle sodan. Vihamielisyydet lopetettiin kuitenkin pian Lorenzon k\xc3\xa4yty\xc3\xa4 Napolissa neuvottelemassa._NEWLINE_Murhayritykset Lorenzoa vastaan jatkuivat, mutta ne onnistuttiin ehk\xc3\xa4isem\xc3\xa4\xc3\xa4n ajoissa. Vaikka Lorenzon asema Firenzess\xc3\xa4 oli vahva, kaupungin talous oli l\xc3\xa4hes konkurssitilassa. Medicien pankin Lontoon haarakonttori oli mennyt vararikkoon, ja my\xc3\xb6s Brugge ja Milano olivat kaatuneet. Firenzen hallintoj\xc3\xa4rjestelm\xc3\xa4 uudistettiinkin 1480 alkaen. Lorenzosta tuli yksi kaupungin \xe2\x80\x9dseitsem\xc3\xa4ntoista uudistajan\xe2\x80\x9d ryhm\xc3\xa4st\xc3\xa4, ja n\xc3\xa4in h\xc3\xa4nen asemastaan tuli aiempaa anonyymimpi ja \xe2\x80\x9dlaillisempi\xe2\x80\x9d. Vuonna 1487 Lorenzo naitti nuoren tytt\xc3\xa4rens\xc3\xa4 Maddalenan uuden paavin Innocentius VIII:n pojalle yhteisty\xc3\xb6n merkiksi. Lorenzo kasvatti valtaansa my\xc3\xb6s Napolissa solmimalla liiton kuninkaan kanssa._NEWLINE_Lorenzo sairasti kihti\xc3\xa4, ja h\xc3\xa4nen tilansa heikkeni vuoden 1492 aikana nopeasti. H\xc3\xa4n kuoli huhtikuussa 1492, ja h\xc3\xa4net haudattiin suvun kappeliin San Lorenzon kirkkoon.\n_START_SECTION_\nLapset\n_START_PARAGRAPH_\nLorenzolla oli yhteens\xc3\xa4 kymmenen lasta, joista kuusi eli aikuisiksi. Pieron (1471\xe2\x80\x931503) pojantytt\xc3\xa4rest\xc3\xa4 Caterinasta tuli Ranskan kuningatar, Henrik II:n puoliso. Giovannista (1475\xe2\x80\x931521) tuli paavi Leo X. Giuliano (1478\xe2\x80\x931516) oli Nemoursin herttua. Lucrezian (1470\xe2\x80\x931533) tytt\xc3\xa4renpoika oli Cosimo I, Toscanan suurherttua. Muut tytt\xc3\xa4ret olivat Maddalena (1473\xe2\x80\x931519) ja Contessina (1476\xe2\x80\x931513).'